Keld Albrechtsen (EL), 2004-06-01:
Jeg skal allerførst bekræfte over for ministeren, at det er helt korrekt, at jeg på det tidspunkt, da debatten første gang var programsat, måtte gå til møde med den amerikanske udenrigsminister for at fortælle ham, at hans felttog i Irak sådan set var slået fejl, for det var jo også vigtigt.
De to ting kunne ikke hænge sammen, så jeg er glad for, at det har kunnet lade sig gøre i aften.
Det synes jeg er en meget interessant betragtning, for det er en skærpelse og nyfortolkning af ekspropriationsparagraffen, som jeg ikke kan mindes vi har hørt tidligere, i hvert fald ikke fra regeringspartiers ordførere.
Jeg vil selvfølgelig bede ministeren om at få belyst det standpunkt, for hvis det er tilfældet, er beskyttelsen af ejendomsretten i Danmark jo skærpet ganske meget i forhold til, hvad vi hidtil har antaget.
Det bliver særlig interessant i en situation, hvor ministeren er indstillet på at beslaglægge boliger, endog boliger, som er opført helt uden støtte af en boligforening.
Disse boliger kan beslaglægges efter ministerens forslag om salg af almene boliger, og her er der ikke tale om, at man bare indfører en lovgivningsmæssig regulering af reglerne om udlejning.
Nej, der er tale om, at man simpelt hen beslaglægger lejlighederne og sælger dem til nogle andre.
Ud fra en juridisk synsvinkel synes jeg, det er interessant, at hvis man indfører en mild regulering i en ejendom, som er opført og ejes af en privatperson, kalder hr. Freddie H. Madsen og fru Carina Christensen det for ekspropriation, mens en ejendom, der er opført af et privatretligt selskab, uden offentlig støtte og udelukkende af almene årsager, kan beslaglægges.
Det er interessant, fordi jeg tror, at de udtalelser, som hr. Freddie H. Madsen og fru Carina Christensen er fremkommet med, vil have stor betydning for udfaldet af en kommende retssag om salg af almene boliger, og derfor har jeg selvfølgelig meget omhyggeligt noteret de ord, der er faldet. Den fremskudte beskyttelse af privatejendomsretten, som hermed er tilkendegivet, vil selvfølgelig indgå med stor vægt, da der i hvert fald for en af ordførernes vedkommende er tale om et regeringsparti, oven i købet ministerens eget parti. Så vil jeg gerne takke Socialdemokratiet og hilse fra hr. Morten Homann fra SF, som desværre ikke kunne være til stede, for deres støtte og positive tilkendegivelser over for forslagets intentioner.
Jeg skal også hilse fra fru Elsebeth Gerner fra Det Radikale Venstre, som endnu ikke er klar til fuldt ud at støtte forlaget og også tidligere har haft reservationer over for det.
På baggrund af den debat, vi har haft i dag, håber jeg, at det vil lykkes for oppositionen at fremlægge et forslag til effektiv anvisning af lejligheder, også i den private udlejningsmasse.
Fru Lissa Mathiasen har været inde på, hvorledes lejlighederne i den private sektor faktisk er forsvundet fra den del af boligmassen, der kan anvises med socialt sigte, men jeg håber, oppositionen kan få udarbejdet et samlet forslag, som kan udgøre et klart og effektivt alternativ til den indholdstomme såkaldte ghettoplan, regeringen har fremlagt, og som ikke indeholder andet end tvang og tvang og tvang.
Jeg er glad for debatten, fordi der nu tegner sig et oppositionsalternativ til den deprimerende pakke, som regeringen fremlagde for nogle dage siden.
Derfor betragter jeg ikke debatten som en gentagelse af tidligere debatter, men tværtimod som en debat, der har ført spørgsmålet videre.
Vi har brug for nye redskaber, for de redskaber, regeringen har foreslået, er jo i realiteten bare, at kommunerne kan gøre det, kommunerne hidtil har kunnet gøre, men ikke har gjort, plus at man vil fratage nogle bestemte beboere deres ret til at bo der, hvor de gerne vil.
Det kommer der ikke andet end tomme lejligheder ud af.
Hr. Freddie H. Madsen var inde på, at forslaget oven i købet ville koste lejligheder, og det forstår jeg ikke.
Det udspil, ministeren er kommet med, altså ghettoplanen, vil til gengæld medføre, at der kommer til at stå tomme lejligheder i den almene boligmasse, fordi de, der står på ventelisten, ikke får lov til at bo i dem, selv om der ikke er andre, der vil ansøge om at få dem.
Forslaget her er meget mere konstruktivt og meget mere sammenhængende, og kan det ikke gennemføres på denne side af valget, kan det forhåbentlig gennemføres på den anden side af næste valgdag.